કાળા લોકો માટે ગામમાં અલગ એક જ રૂમની શાળામાં છ ધોરણ સુધીના શિક્ષણની વ્યવસ્થા હતી જેમાં તેઓ ફક્ત પાંચ મહિના જ ભણી શક્તા બાકીના સાત મહિના જીવન નિર્વાહ માટે ખેતરોમાં મજૂરી કરવી પડતી. અહીં શિક્ષણ પૂરું કરી અગિયાર વર્ષે વધુ શિક્ષણ અર્થે રોઝા મોન્ટગોમરીમાં આવી. અહીં કાળી સ્ત્રીઓને ફક્ત રાંધવાનું, સીવવાનું અને માંદાની સેવા કરવાનું જ શિક્ષણ અપાતું હતું. સીવણ કામના કૌશલ્ય સાથે અહીં તેનું સ્વાભિમાન પણ દૃઢ થયું.